b'\n_START_ARTICLE_\nGrad Brdo pri Lukovici\n_START_SECTION_\nZgodovina\n_START_PARAGRAPH_\nDana\xc5\xa1nja arhitekturna (zunanja) podoba gradu, po\xc5\xbeganega med 2. svetovno vojno, sega v 16. stoletje, ko ga je za\xc4\x8del graditi vitez Janez Lamberg (nad portalom je vzidana plo\xc5\xa1\xc4\x8da z napisom in rodbinskim grbom iz leta 1552), dokon\xc4\x8dal pa ga je njegov sin Andrej pl. Lamberg. Rodbina Lamberg je v okolici posedovala \xc5\xa1e gradove \xc4\x8crnela, \xc4\x8ce\xc5\xa1enik, Jablje, stari Menge\xc5\xa1ki grad in grad Zaprice pri Kamniku. Leta 1622 so Lambergi grad dali v zakup Antonu Pe\xc4\x8dovi\xc4\x8du, dve leti kasneje pa ga je prevzel Jo\xc5\xbeef Taller, ki ga je nato tudi odkupil. Po njegovi smrti ga je podedoval grof Ludvik Hohenwart, ki ga je leta 1670 prodal baronu Ernestu F. Apfalternu. Njegov sin Janez Gottfried Apfaltrer ni imel mo\xc5\xa1kih potomcev, zato je leta 1740, grad ponovno kupil predstavnik rodbine Lamberg (grof Bernard F. Lamberg), ki ga je kasneje izro\xc4\x8dil svojemu sinu F. Adamu. Njegov naslednik Janez Nepomuk Lamberg ga je prodal dr. Janezu Burgerju, katerega dedinja, h\xc4\x8di Ivana poro\xc4\x8dena H\xc3\xb6ffern je ostala lastnica do leta 1879. V \xc4\x8dasu od 1867 do druge svetovne vojne je bilo v gradu okrajno sodi\xc5\xa1\xc4\x8de, notariat, dav\xc4\x8dni urad (do 1930), v kleti pa zapori. V gradu se je Berti H\xc3\xb6ffern in o\xc4\x8detu Jo\xc5\xbeetu Kersniku leta 1852 rodil slovenski pisatelj, notar in politik Janko Kersnik (1852\xe2\x80\x931897), ki je bil med letoma 1883 in 1897 tudi njegov lastnik. Leta 1911 je grad s posestvom podedoval njegov sin Anton Kersnik._NEWLINE_Spomladi leta 1943 so partizani, da ne bi slu\xc5\xbeil za okupatorsko postojanko, grad po\xc5\xbegali, po vojni pa oblasti lastnikom niso dovolile obnove, tako da se je stavba, ki je bila brez strehe, postopno sesula sama vase, ostali so samo zunanji zidovi (danes prenovljeni po konservatorskem programu iz leta 1994) in nekatere notranje stene.'